P. Hrušovský, podpredseda NR SR: (2001-09-04):
(Hlasovanie.) Prítomných je 106 poslancov, za 104, zdržal sa 1, nehlasoval 1. Konštatujem, že Národná rada Slovenskej republiky po opätovnom prerokovaní schválila vrátený návrh zákona z 22. júna 2001 o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov, ktorý pán prezident vrátil na opätovné prerokovanie Národnou radou Slovenskej republiky . Panie poslankyne, páni poslanci, pristúpime k ďalšiemu bodu 51. schôdze Národnej rady Slovenskej republiky, ktorým je návrh kandidátov Národnej rady Slovenskej republiky na vymenovanie za členov regulačnej rady Úradu pre reguláciu sieťových odvetví . Zákon č. 276/2001 Z. z. o regulácii v sieťových odvetviach bol od 1. augusta 2001 zriadený pre reguláciu sieťových odvetví. Orgánmi úradu sú predseda úradu a regulačná rada, ktorá má 6 členov. Členov regulačnej rady vymenúva prezident Slovenskej republiky na návrh Národnej rady a vlády. Na každé miesto člena regulačnej rady sa navrhujú aspoň 2 kandidáti. Návrh, ktorý vypracoval výbor pre hospodárstvo, privatizáciu a podnikanie, ste dostali ako tlač 1119. Súčasťou materiálu je aj návrh uznesenia Národnej rady. Teraz poprosím pána predsedu výboru pre hospodárstvo, privatizáciu a podnikanie poslanca Volfa. J. Volf, poslanec: Ďakujem. Vážený pán predsedajúci, vážené dámy a páni, predkladám správu Výboru Národnej rady Slovenskej republiky pre hospodárstvo, privatizáciu a podnikanie k návrhu kandidátov Národnej rady na vymenovanie za členov regulačnej rady Úradu pre reguláciu sieťových odvetví, je predkladaná ako tlač 1119. Ako už v úvodnom slove pán podpredseda Národnej rady povedal a zdôraznil, táto úloha pre nás vyplýva zo schváleného zákona o regulácii sieťových odvetví, konkrétne z § 19 ods. 1, 2 prechodných ustanovení, ktoré určujú, že na prvé obdobie prezident na základe návrhov vlády Slovenskej republiky a Národnej rady vymenuje a vyberie z vládneho jedného a z Národnej rady jedného člena regulačnej rady s obdobím funkčnosti alebo funkcie na 6 rokov, jedného, čiže jedného z vlády, jedného z Národnej rady, z návrhov na 4 roky a jeden z návrhu vlády a jeden z návrhov Národnej rady na dva roky. Čiže celkove bude mať regulačná rada 6 členov. Chcem povedať toľko, že tento zákon nepresne, alebo nie celkom presne stanovuje postup, ktorý môže navrhovateľ zvoliť, a preto môže mať rôzne dikcie, čo sa prejavilo a zrejme aj prejaví teraz pri otvorení diskusie. Jednu dikciu v podstate uplatnila aj vláda Slovenskej republiky pri svojom návrhu kandidátov, jednu dikciu, inú, má prezidentská kancelária. Výbor pri svojom návrhu sa priklonil k dikcii, ktorú uplatnila aj vláda Slovenskej republiky, hlasovaním a predkladá návrh štruktúrovaný. To znamená návrh, ktorý je rozdelený na šesť, štyri a dva roky. Chcem povedať, že výbor svojím uznesením schválil komisiu. V tejto komisii boli zastúpení zástupcovia všetkých klubov, ktoré majú zastúpenie v gestorskom výbore, a táto komisia v prvom kole posúdila, či návrhy, ktoré boli predložené, spĺňajú všetky náležitosti zákona. Jednotlivé poslanecké kluby a aj Slovenská banská komora ako, dá sa povedať, profesijný nepolitický orgán predložili svoje návrhy. Komisia konštatovala, že návrhy na Františka Šveca, ktorého navrhol poslanecký klub HZDS, Alojza Glinského, ktorého navrhol klub poslancov za SDK, Dušana Dianišku, klub poslancov za SDĽ, Petra Čarakčieva, klub poslancov za SOP, LDÚ a Strana zelených, Dušana Holoubka, klub poslancov za SOP, LDÚ a Strana zelených, Györgya Hívesa, klub poslancov za SMK, Petra Požára, klub poslancov za SNS, Karola Dvoráka, klub poslancov za KDH, a Fedora Borošku, Slovenská banská komora (tento návrh si výbor osvojil ako svoj vlastný), spĺňajú všetky náležitosti, ktoré stanovuje zákon. Vzhľadom na dikciu zákona, konkrétne § 19 ods. 1 a 2 tohto zákona, o regulácii sieťových odvetví potom komisia na základe návrhov, ktoré boli predložené, a po diskusii predložila a dala na schválenie výboru návrh, kde jednotliví kandidáti sú rozdelení vlastne do troch skupín, teda kandidáti, ktorí sú navrhovaní na funkčné obdobie šesť rokov, kandidáti navrhovaní na funkčné obdobie štyroch rokov a kandidáti navrhovaní na funkčné obdobie dvoch rokov. Vo výbore, pochopiteľne, bola diskusia, akým spôsobom by sa malo v tomto prípade postupovať. Pri záverečnom hlasovaní dostal prednosť pôvodný návrh komisie, ktorý štruktúruje návrhy kandidátov do týchto troch skupín. Gestorský výbor si takto teda osvojil návrh pracovnej skupiny výboru a konštatuje, že: 1. všetci navrhnutí kandidáti predložili kompletné doklady podľa § 9 ods. 2 zákona, všetci spĺňajú požiadavky uvedené v § 9 ods. 2 písm. a), ods. 5 a 6 tohto zákona, 2. osvojuje si gestorský výbor návrh banskej komory, ktorá navrhla Fedora Borošku, a predkladá kandidáta na rokovanie Národnej rady ako návrh gestorského výboru, 3. odporúča Národnej rade Slovenskej republiky hlasovať o kandidátoch na členov regulačnej rady takto: - na prvé funkčné obdobie na šesť rokov Fedora Borošku, Alojza Glinského a Petra Požára, - na štyri roky Dušana Dianišku, Karola Dvoráka, Dušana Holoubka, - na dva roky Petra Čarakčieva, Györgya Hívesa, Františka Šveca. Po rozprave budem, vzhľadom na to, že som bol výborom na to poverený, navrhovať uznesenie Národnej rady, budem navrhovať schváliť tento návrh výboru. Toto uznesenie poverí predsedu Národnej rady predložiť prezidentovi Slovenskej republiky návrh kandidátov Národnej rady na vymenovanie za členov regulačnej rady Úradu pre reguláciu sieťových odvetví na prvé funkčné obdobie. Ďakujem a prosím o otvorenie rozpravy.